VIDEO EXCLUSIV Primul club care se gândește să ia măsuri după ce Cosmin Matei a fost testat pozitiv: "Poate și la meciul cu noi a fost așa! Voi vorbi cu avocatul"
Pe 4 februarie, după meciul Sepsi - Universitatea Craiova 1-3, Matei a fost supus unui test doping cu probă de urină. Mijlocașul covăsnenilor a fost depistat pozitiv la 5-metilhexan-2-amină, o substanță aflată pe lista celor interzise. Fotbalistul "s-a jurat că nu a luat absolut nimic", doar niște "medicamente pentru răceală", după cum a spus Laszlo Dioszegi.
Valeriu Iftime: "E o chestiune gravă dacă Cosmin Matei a făcut asta, poate și la meciul cu noi a fost așa. Voi vorbi cu avocatul"
După meciul cu Universitatea Craiova, la finalul căruia a fost depistat pozitiv, Matei a jucat pentru Sepsi în alte șase partide din sezonul regulat: contra celor de la FCSB (0-1), Farul Constanța (0-1), U Cluj (0-0), FC Botoșani (2-1), FC Voluntari (4-0) și Petrolul (2-1). La duelul cu FCSB (1-2), de duminică, primul din play-off, a lipsit din lot din cauza unei accidentări.
Valeriu Iftime, patronul lui FC Botoșani, spune că se va consulta cu avocații săi pentru a vedea dacă poate lua măsuri legale, având în vedere că Matei a jucat contra echipei sale pe 29 februarie și chiar a oferit o pasă de gol în victoria lui Sepsi, 2-1.
"Nu știu care sunt demersurile pe care le putem face noi în sensul ăsta. Faptul că a fost depistat pozitiv e o poveste foarte complicată, poate și la meciul cu noi a fost așa și n-a verificat nimeni.
O să vorbesc la club cu avocatul să vedem în ce măsură ne putem apleca pe acest subiect. E o chestiune gravă dacă Cosmin Matei a făcut asta, e o chestie gravă pentru fotbalul nostru și iar am avea o pată pe care trebuie să o tratăm.
Nu știu exact ce spune regulamentul, dacă nu cumva meciurile următoare ale lor ar trebui pierdute cu 3-0. Habar n-am, nu știu ce trebuie făcut.
Dacă este o chestiune care ne afectează pe noi legal și putem interveni, vom interveni 100%. Trebuie văzut care este contextul legal în care putem pune acea problemă", a spus Valeriu iftime, pentru PRO TV și Sport.ro.
ANAD: "Nu se impune măsura suspendării provizorie obligatorie"
ANAD a emis un comunicat în care a anunțat că nu s-a impus măsura suspendării provizorie a lui Cosmin Matei având în vedere clasificarea substanței respective.
"În legătură cu informațiile apărute în spațiul public cu privire la încălcarea reglementărilor anti-doping de către fotbalistul Cosmin Gabriel Matei, component al echipei Sepsi OSK, Agenția Națională Anti-Doping confirmă rezultatul analitic al probei de urină raportat în ADAMS de către Laboratorul de Control Doping din București, dar își rezervă dreptul de a nu face declarații cu privire la aspectele din dosarul cauzei.
Procedura de gestionare a rezultatelor este în curs de desfășurare, motiv pentru care păstrăm confidențialitatea informațiilor puse la dispoziție de părți.
Metilhexanamina (MHA) este cunoscută sub diferite denumiri, incluzând, dar fără a se limita la, dimetilamilamină, 1,3-dimetilamilamină, dimetilpentilamină, metilhexamină, metilhexanamină, 1,3-dimetilpentilamină, fiind interzisă doar în competiție ca stimulent specific conform secțiunii 6.b.
MHA este un stimulent care a fost vândut ca medicament până la începutul anilor 1970, dar nu mai este utilizată în tratamentul medical. MHA este inclusă în componența unor suplimente alimentare comercializate în prezent, inclusiv online.
Substanţele din secțiunea Stimulente pot fi găsite, fără limitare, în medicamentele folosite în tratamentul anafilaxiei, al ADHD sau al simptomelor de răceală și gripă.
Având în vedere clasificarea acesteia ca substanță specifică, Legea nr. 310/2021 privind prevenirea și combaterea dopajului în sport și Codul Mondial Anti-Doping 2021 nu impun măsura suspendării provizorie obligatorie.
Agenția Mondială Anti-Doping (WADA) recomandă prudență extremă în ceea ce privește utilizarea suplimentelor alimentare/nutriționale:
Utilizarea suplimentelor alimentare de către sportivi este o preocupare serioasă, deoarece în multe țări fabricarea și etichetarea suplimentelor nu respectă reguli stricte, ceea ce poate duce la situația ca un supliment să conțină o substanță nedeclarată și care este interzisă conform reglementărilor anti-doping. Un număr semnificativ de teste pozitive au fost atribuite utilizării necorespunzătoare a suplimentelor, iar atribuirea unui rezultat pozitiv unui supliment alimentar incorect etichetat nu este o apărare acceptată într-o audiere doping.
Riscurile de a lua suplimente trebuie evaluate în raport cu beneficiul potențial care poate fi obținut, iar sportivii trebuie să aprecieze consecințele negative ale unei încălcări a reglementărilor anti-doping ca fiind rezultatul administrării unui supliment contaminat.
Utilizarea suplimentelor care au fost supuse unuia dintre sistemele disponibile de asigurare a calității poate contribui la reducerea, dar nu la eliminarea, riscului unei încălcări doping neintenționate", a transmis ANAD.
Laszlo Dioszegi: "Sepsi nu riscă nimic. Riscă doar Cosmin Matei"
Laszlo Dioszegi spune că Sepsi nu este responsabilă în cazul în care rezultatul pozitiv al lui Cosmin Matei va fi confirmat. Finanțatorul covăsnenilor a dat exemplul de la Astra Giurgiu, din 2020, când clubul nu a fost sancționat în vreun fel după ce Takayuki Seto, Alexandru Ioniță și Kehinde Fatai au încălcat regulamentul.
"Nouă ne-a venit știrea acum vreo două-trei zile, înaintea meciului cu FCSB. Jucătorul a venit la secretariat și a spus că a primit o înștiințare de la Antidoping că a ieșit pozitiv și a fost trimis să facă și testul B. A fost făcut și testul B, acum așteaptăm, dar nu știu, nu mă pricep la așa ceva.
Am crezut că pică cerul pe noi, sincer vă spun. După toate scandalurile cu Ștefănescu chiar nu voiam să mă gândesc la așa ceva. Vedem ce se întâmplă cu testul B.
La club nu a venit nicio înștiințare, absolut nimic. Doar jucătorul a fost înștiințat. El a venit la secretariat să arate ce s-a întâmplat. S-a jurat că n-a luat absolut nimic. Doar a fost răcit și a luat niște medicamente la el acasă.
La noi, doctorul este foarte strict și nu lasă pe jucători să ia nimic fără să dea el voie. După spusele lui Matei, s-a simțit foarte rău și a luat niște medicamente la el acasă. El zice că s-a uitat pe internet, iar despre medicamentul respectiv pentru răceală nu scria că este contraindicat.
Am întrebat și Sepsi nu riscă nimic. Riscă doar jucătorul respectiv. Dacă iese la iveală că a făcut ceva, atunci să plătească. Clubul este responsabil, dar nu putem să controlăm 125 de angajați de la club. Toți sunt oameni maturi și răspund pentru faptele lor. Clubul n-are nicio vină, iar echipa nu o să primească nimic. Așa a fost și la Astra Giurgiu. Dacă este pozitiv, jucătorul va fi suspendat, dar noi vrem să credem că testul B va confirma că nu a luat niște medicamente interzise.
Așteptăm cu mare nerăbdare rezultatul. Dacă iese pozitiv, luăm și noi măsuri. E prematur să vorbesc despre desfacerea contractului. Fiecare om este nevinovat în primă fază. Să vedem rezultatele, iar după ne vom așeza la masă și vom lua măsurile adecvate.
Matei este și accidentat acum. A plâns, a venit cu nevasta și s-a jurat că nu a luat nimic. Vedem ce se întâmplă... numai asta ne lipsea nouă după tot ce s-a întâmplat în ultimele luni", a spus Laszlo Dioszegi, pentru PRO TV și Sport.ro.
Urmăriți SPORT.RO și pe Google News